आगरा. एक इलाका जहां सात समंदर पार से पढ़ने को छात्र-छात्राओं का हजूम उमड़ता है। लेकिन यहां की चार सौ मीटर के इलाके में दहशत मंडराती है। केंद्रीय हिन्दी संस्थान के बाहर की सड़कों पर लुटेरों का राज है। पिछले छह महीनों में विदेशी युवतियों के साथ दो दर्जन से अधिक वारदातें हो चुकी हैं। किसी का कीमती मोबाइल गुम हो गया तो किसी का पर्स। हालांकि पुलिस के रिकॉर्ड खाली हैं। छात्राओं ने पुलिस से इसकी शिकायत भी की है।
हिन्दी संस्थान के पास नेशनल हाइवे से करीब आधा किलोमीटर दूर है। लेकिन यहां का चार सौ मीटर के पहले दायरे में सबसे ज्यादा छीना-झपटी हुई है। हिन्दी की पढ़ाई करने आने वाले छात्रों को भय भी समाया हुआ है। हाल में कोरियाई छात्र पार्क जियोंग और चो सोंग एम. ने आईजी से मुलाकात कर शिकायत भी की है। उनके मुताबिक हॉस्टल में रहने वाली छात्राएं शाम को घूमने निकलती हैं।
लेकिन सड़क पर मोबाइल व अन्य सामान छीनकर अपराधी भागते हैं। खासकर बाइक पर आने वाले लुटेरे मोबाइल और पर्स लूटकर भाग निकलते हैं। जबकि थाने में अधिकतर शिकायतें गुम होने की दर्ज होती हैं। हालांकि पुलिस अधिकारियों से शिकायत के बाद यहां पुलिस की गश्त बढ़ा दी गई है। इस सड़क पर चीता मोबाइल पुलिस लगातार नजर रख रही है। केंद्रीय हिन्दी संस्थान के कुलसचिव डॉ. चंद्रकांत त्रिपाठी कहते हैं कि कुछ घटनाओं ने छात्राओं को परेशान किया है।
हाल ही में शाम टहलते वक्त कोरिया के बड़े राजनेता की बेटी का आइफोन-फाइव और उसके दोस्त का एलजी पराडा मोबाइल लुटा था। लेकिन मुकदमा दर्ज नहीं हुआ। दहशत के इस दायरे में लगी करीब चार दर्जन से अधिक स्ट्रीट लाइटें अक्सर खराब रहती हैं।
hin_Deva hin_Deva hin_Deva hin_Deva